Sklep Evropske centralne banke

z dne 7. oktobra 1999

o preprečevanju goljufij

(ECB/1999/5)

(1999/726/ES)

SVET EVROPSKE CENTRALNE BANKE JE

ob upoštevanju Statuta Evropskega sistema centralnih bank in Evropske centralne banke (v nadaljevanju "Statut") ter zlasti člena 12.3 Statuta,

ob upoštevanju predloga Izvršilnega odbora Evropske centralne banke (ECB),

ob upoštevanju mnenja Kadrovskega odbora ECB,

(1) ker ECB skupaj z institucijami Evropskih skupnosti in državami članicami pripisuje velik pomen zaščiti finančnih interesov Skupnosti in prizadevanjem, povezanim z bojem proti goljufijam in drugim nezakonitim dejavnostim, ki škodijo finančnim interesom Skupnosti;

(2) ker je Evropski svet v Kölnu junija 1999 menil, da je nadvse zaželeno, da se ECB pridruži institucijam Evropskih skupnosti pri njihovih prizadevanjih, povezanih z bojem proti goljufijam v Evropski uniji;

(3) ker ECB pripisuje velik pomen zaščiti svojih lastnih finančnih interesov in prizadevanjem, povezanim z bojem proti goljufijam in drugim nezakonitim dejavnostim, ki škodijo njenim finančnim interesom;

(4) ker je treba za dosego teh ciljev v celoti uporabiti vsa razpoložljiva sredstva, zlasti v kontekstu preiskovalnih nalog ECB in institucij Evropskih skupnosti, ob hkratnem ohranjanju sedanje razdelitve in sedanjega ravnotežja pristojnosti med ECB in institucijami Evropskih skupnosti;

(5) ker so institucije Evropskih skupnosti in države članice sprejele ukrepe za boj proti goljufijam in drugim nezakonitim dejavnostim, ki škodijo finančnim interesom Skupnosti na podlagi člena 280 Pogodbe o ustanovitvi Evropske skupnosti (v nadaljevanju "Pogodba");

(6) ker neodvisnost ECB zagotavljata Pogodba in Statut; ker ima ECB v skladu s Pogodbo in Statutom svoj lastni proračun in svoja lastna finančna sredstva, ločena od proračuna in sredstev Evropskih skupnosti;

(7) ker je za okrepitev sredstev, ki so na razpolago za boj proti goljufijam, Komisija s Sklepom 1999/352/ES, ESPJ, Euratom [1] med svojimi lastnimi oddelki ustanovila Urad za boj proti goljufijam (OLAF), ki je pristojen za opravljanje upravnih preiskav za ta namen;

(8) ker je boj proti goljufijam in drugim nezakonitim dejavnostim, ki škodijo finančnim interesom ECB, osnovna funkcija Direktorata za notranjo revizijo in ker je ta direktorat pristojen za opravljanje preiskav znotraj ECB za ta namen;

(9) ker je treba boj proti goljufijam in drugim nezakonitim dejavnostim znotraj ECB razumeti tako, kakor da obsega podobne dejavnosti, kot so jih Evropski parlament, Svet Evropske unije in Komisija Evropskih skupnosti opredelili v prvem pododstavku odstavka 1 Medinstitucionalnega sporazuma z dne 25. maja 1999 [2];

(10) ker bi moral za krepitev neodvisnosti dejavnosti Direktorata za notranjo revizijo pri boju proti goljufijam in drugim nezakonitim dejavnostim, ki škodijo finančnim interesom ECB, ta direktorat o teh zadevah poročati odboru za boj proti goljufijam, ki ga sestavljajo visoko kvalificirane in neodvisne zunanje osebe,

SKLENIL:

Člen 1

Odbor za boj proti goljufijam ECB

1. Ustanovi se odbor za boj proti goljufijam, ki bo okrepil neodvisnost Direktorata za notranjo revizijo pri njegovih dejavnostih in poročilih glede vprašanj v zvezi s preprečevanjem in odkrivanjem goljufij in drugih nezakonitih dejavnosti, ki škodijo finančnim interesom ECB, ter upoštevanjem ustreznih notranjih standardov in/ali kodeksov ravnanja ECB. Sestava in pooblastila odbora za boj proti goljufijam se določijo v tem členu.

2. Odbor za boj proti goljufijam je pristojen tako za redno spremljanje kot za opravljanje dejavnosti Direktorata za notranjo revizijo znotraj ECB iz odstavka 1.

3. Odbor za boj proti goljufijam sestavljajo tri neodvisne zunanje osebe, ki imajo glede dejavnosti odbora za boj proti goljufijam ustrezne visoke kvalifikacije. Imenovane so s sklepom Sveta ECB, ki se objavi v Uradnem listu Evropskih skupnosti.

4. Mandat članov odbora za boj proti goljufijam traja tri leta, ponovno pa so lahko imenovani samo enkrat. Po poteku njihovega mandata člani ostanejo na svojem položaju do ponovnega imenovanja oziroma do zamenjave.

5. Člani odbora za boj proti goljufijam pri opravljanju svojih nalog ne smejo zahtevati ali sprejemati nikakršnih navodil od organov ECB, ki sprejemajo odločitve, ali organov Evropskih skupnosti, od vlad ali od katere koli druge institucije ali organa.

6. Odbor za boj proti goljufijam imenuje svojega predsednika in sprejme svoj poslovnik. Odločitve sprejema z večino svojih članov.

7. Direktor za notranjo revizijo vsako leto pošlje odboru za boj proti goljufijam program dejavnosti iz odstavka 1 zgoraj. Direktorat za notranjo revizijo redno obvešča odbor za boj proti goljufijam o teh dejavnostih, zlasti o svojih preiskavah, rezultatih le-teh in ukrepih, sprejetih v tej zvezi. Odbor za boj proti goljufijam lahko, kadar je primerno, daje Direktoratu za notranjo revizijo navodila glede opravljanja teh dejavnosti.

Če je preiskava v teku že več kot šest mesecev, direktor za notranjo revizijo obvesti odbor za boj proti goljufijam o tem, zakaj še ni bilo možno zaključiti preiskave, ter o predvidenem datumu zaključka. V takem primeru odbor za boj proti goljufijam obvesti Svet ECB.

Direktor za notranjo revizijo obvesti odbor za boj proti goljufijam v primerih, ko vodstvo ECB ali organi ECB, ki sprejemajo odločitve, niso ukrepali v skladu s priporočili glede vprašanja preprečevanja in odkrivanja goljufij ter glede izpolnjevanja ustreznih notranjih standardov in/ali kodeksov ravnanja ECB. Direktor za notranjo revizijo obvesti odbor za boj proti goljufijam o primerih, v katerih je treba informacije poslati sodnim oblastem države članice.

8. Odbor za boj proti goljufijam vsaj enkrat na leto predloži poročilo o svojih dejavnostih Svetu ECB, zunanjim revizorjem ECB in Evropskemu računskemu sodišču. Odbor predloži Svetu ECB, zunanjim revizorjem ECB in Evropskemu računskemu sodišču poročilo o izidih preiskav Direktorata za notranjo revizijo in o ukrepih, sprejetih v zvezi z njimi.

9. Odbor za boj proti goljufijam je pristojen za odnose z Nadzornim odborom Evropskega urada za boj proti goljufijam (OLAF) iz člena 11 Uredbe (ES) št. 1073/1999 Evropskega parlamenta in Sveta [3]. Ti odnosi se ravnajo po načelih, opredeljenih v sklepu ECB.

10. Odbor za boj proti goljufijam lahko obvesti pristojni nacionalni sodni organ, kadar obstaja zadosti dokazov za to, da bi bilo lahko kršeno nacionalno kazensko pravo.

Člen 2

Pristojnost za poročanje o zadevah, povezanih z goljufijami

Direktorat za notranjo revizijo je v skladu s tem sklepom in z veljavnimi postopki v ECB pristojen za preiskovanje in poročanje o vseh vprašanjih v zvezi s preprečevanjem in odkrivanjem goljufij in drugih nezakonitih dejavnosti, ki škodijo finančnim interesom ECB, ter o skladnosti z ustreznimi notranjimi standardi in/ali kodeksi ravnanja ECB.

Člen 3

Neodvisnost

Da bi zagotovili, da je Direktorat za notranjo revizijo sposoben učinkovito in z zadostno mero neodvisnosti preučevati in poročati o vseh vprašanjih v zvezi s preprečevanjem in odkrivanjem goljufij, direktor za notranjo revizijo poroča odboru za boj proti goljufijam iz člena 1 tega sklepa o primerih goljufij.

Člen 4

Informiranje preiskovanih oseb

V primerih, v katerih preiskava goljufije nakazuje na možno osebno vpletenost, direktor za notranjo revizijo naglo obvesti zadevne osebe, če to ne škodi preiskavi. V nobenem primeru se zaključkov, ki se na osebe nanašajo poimensko, ne sme pripraviti, preden je bila zadevnim osebam dana možnost, da izrazijo svoje poglede na vsa dejstva.

Če po zaključku preiskave ni mogoče sprožiti postopka zoper preiskovano osebo, direktor za notranjo revizijo preiskavo v zvezi s tako osebo ustavi in ne sprejme nobenega ukrepa, zadevno osebo pa o tem obvesti v pisni obliki.

Člen 5

Opravljanje dejavnosti

Dejavnosti iz tega sklepa se izvajajo v skladu z določbami pogodb, zlasti člena 6 Pogodbe o Evropski uniji, ter Protokolom o privilegijih in imunitetah Evropskih skupnosti, z ustreznim upoštevanjem Pogojev za zaposlitev osebja Evropske centralne banke in Pogojev za kratkoročno zaposlitev.

Osebje ECB in vsaka druga oseba lahko obvesti odbor za boj proti goljufijam ali Direktorat za notranjo revizijo o vsaki goljufiji in drugi nezakoniti dejavnosti, ki škodi finančnim interesom ECB. Osebje ECB nikakor ne sme trpeti nepravičnega ali diskriminacijskega obravnavanja zaradi prispevka k dejavnostim odbora za boj proti goljufijam ali Direktorata za notranjo revizijo iz tega sklepa.

Člen 6

Pritožbe

Vsak član osebja ECB lahko Izvršilnemu odboru ali odboru za boj proti goljufijam poda pritožbo glede dejanja ali opustitve, ki negativno vpliva nanj in ki ga je kot del dejavnosti iz tega sklepa storil Direktorat za notranjo revizijo.

Člen 7

Zaupnost

Za vsako informacijo, pridobljeno v teku preiskav goljufij, ne glede na njeno obliko, velja obveznost varovanja poslovne skrivnosti, določena v členu 38 Statuta. Člani odbora za boj proti goljufijam morajo spoštovati obveznost varovanja poslovne skrivnosti.

Člen 8

Objava in začetek veljavnosti

Ta sklep se objavi v Uradnem listu Evropskih skupnosti.

Ta sklep začne učinkovati z objavo.

V Frankfurtu na Majni, 7. oktobra 1999

Predsednik ECB

Willem F. Duisenberg

[1] UL L 136, 31.5.1999, str. 20.

[2] UL L 136, 31.5.1999, str. 15.

[3] UL L 136, 31.5.1999, str. 1.

--------------------------------------------------